توجات منظمة إيناكتس المغرب وسفارة مملكة الأراضي المنخفضة نهار السبت في طنجة ثلاثة المشاريع مبتكرة من أصل تسعود، بعدما تنافسو طلبة كيقراو في التعليم العالي، ولي غادي يتم مرافقتهم في إخراج مشاريعهم للواقع في إطار برنامج “ريف إينو”. المشروع الأول قدموه طلبة المدرسة الوطنية للتجارة والتسيير ديال طنجة ولي تقدم فيه فريق إيناكتس بفكرة براصلي يديروه الآباء لولادهم لمكافحة الاختطاف، باش يعرفو فين كاينين في حالة بعدو عليهم. المشروع الثاني قدموه طلبة المدرسة الوطنية العليا للإدارة “Ensa” بوجدة، لي غادي يخدمو على تدوير القهوة المطحونة ويصاوبو بيها الياجور ديال تزيين المنازل. المشروع الثالث ديال طلبة كلية العلوم والتقنيات FST طنجة لي غادين يطلقو منصة كتسهل عملية البحث على السياح وحتى المغاربة ملي يكونو مسافرين وكيقلبو على فين ينعسو وياكلو بثمن مناسب. برنامج “ريف إينو” طلقاتو إناكتس وسفارة هولندا العام لي فات، والهدف ديالو يواكبو 600 شاب في جهتي الشمال والشرق ويعاونوهم باش كل واحد يحقق المشروع ديالو، وفي نفس الوقت خلق مناصب شغل إضافية. 
وليدات المغرب حارين.. سفارة هولندا ومنظمة إناكتس توجات 3 مشاريع مغربية لمكافحة الاختطاف وتسهيل السياحة وتحويل القهوة إلى ياجور